C 264/10
EL
Επίσημη Εφημερίδα της Ευρωπαϊκής Ένωσης
27.7.2023
Στάδιο 2.α.
Ανάπτυξη ολοκληρωμένης μεθοδολογίας εκτίμησης των επιπτώσεων της κλιματικής αλλαγής Παράδειγμα 2: προσαρμογή στις επιπτώσεις των καυσώνων σε ένα μεταβαλλόμενο κλίμα στον δήμο Botkyrka της Σουηδίας Τις τελευταίες δεκαετίες οι καύσωνες στη Σουηδία αυξάνονται, με αποτέλεσμα την αύξηση της θνησιμότητας.
Το 2010, ο δήμος Botkyrka επλήγη από παρατεταμένα διαστήματα υψηλών θερμοκρασιών, γεγονός που δημιούργησε προβλήματα στους ηλικιωμένους σε οίκους ευγηρίας και περίθαλψης.
Ο δήμος Botkyrka κατέβαλε σημαντικές προσπάθειες, εν μέρει στο πλαίσιο έργου βάσει του προγράμματος Climatools, για τη μείωση του κινδύνου για την υγεία που οφείλεται στους καύσωνες.
Το προσωπικό των οίκων ευγηρίας και περίθαλψης καταρτίστηκε σχετικά με τους κινδύνους των καυσώνων καθώς και σχετικά με το τις κατάλληλες ενέργειες σε περίπτωση προειδοποιήσεων για καύσωνες.
Εάν απαιτείται, μπορεί να κινητοποιείται επιπλέον προσωπικό προκειμένου να διασφαλίζεται η παροχή της δέουσας περίθαλψης.
Για αυτό τον λόγο, στη διάρκεια του καύσωνα του 2018, ο δήμος ήταν πολύ καλύτερα προετοιμασμένος και εξοπλισμένος σε σχέση με προηγούμενα έτη.
Ο δήμος Botkyrka υποστηρίζει επίσης δράσεις που αποσκοπούν στη βελτίωση της θερμικής άνεσης των εσωτερικών χώρων και στη δημιουργία «σημείων δροσιάς» σε διάφορες περιοχές της πόλης.
Η μεθοδολογία της αξιολόγησης αποτελεί τη βάση για την ορθή εκτίμηση των κινδύνων και των ευπαθειών.
Επίσης, διασφαλίζει ότι η εκτίμηση μπορεί να διενεργηθεί και πάλι σχετικά γρήγορα στο μέλλον, χωρίς να απαιτείται ανάπτυξη νέας μεθοδολογίας κάθε φορά.
Για την αξιόπιστη εκτίμηση των κλιματικών κινδύνων και των ευπαθειών στην κλιματική αλλαγή, μια αξιόπιστη μεθοδολογία συνιστάται να περιλαμβάνει τα ακόλουθα στοιχεία: — Η εκτίμηση θα πρέπει να βασίζεται στα πιο πρόσφατα επιστημονικά στοιχεία και γνώσεις ώστε να διασφαλίζεται η ακρίβεια και η χρησιμότητά της στο πλαίσιο των τρεχουσών προβλέψεων των μελλοντικών επιπτώσεων της κλιματικής αλλαγής.
Στην εκτίμηση θα πρέπει να λαμβάνονται υπόψη και στοιχεία για τις τάσεις των υφιστάμενων κλιματικών συνθηκών, καθώς και οι πιο πρόσφατες προβλέψεις για τα μελλοντικά σενάρια για το κλίμα, συμπεριλαμβανομένων των γεγονότων που εξελίσσονται με αργό ρυθμό και των ακραίων φαινομένων.
Μπορείτε να συλλέξετε και να αναλύσετε διαθέσιμες πληροφορίες για τις απειλές και τις ευκαιρίες που αφορούν τη χώρα σας από ένα ευρύ φάσμα εκθέσεων και αξιολογήσεων ευπάθειας που έχουν εκπονηθεί από τη Διακυβερνητική Επιτροπή για την Κλιματική Αλλαγή, τον Ευρωπαϊκό Οργανισμό Περιβάλλοντος, το Κοινό Κέντρο Ερευνών ή το ερευνητικό πρόγραμμα «Ορίζων Ευρώπη 2020». — Η εκτίμηση θα πρέπει να βασίζεται στα αποτελέσματα προσομοίωσης ακραίων καταστάσεων, με ιδιαίτερη έμφαση στις υποδομές και τα συστήματα που παρέχουν κρίσιμες υπηρεσίες.
Οι προσομοιώσεις ακραίων καταστάσεων για το κλίμα προσδιορίζουν τους δυνητικούς κινδύνους σε έναν καθορισμένο τομέα ή σύστημα (όπως η δημόσια υγεία, η ασφάλεια και η προστασία των υδάτων ή η ασφάλεια και η προστασία των τροφίμων) που οφείλονται στο κλίμα όπως οι πλημμύρες, η θερμότητα, η ξηρασία, οι θύελλες κ.λπ.
Το πρώτο στάδιο της προσομοίωσης ακραίων καταστάσεων είναι ο προσδιορισμός των δυνητικών κινδύνων που σχετίζονται με το κλίμα σε έναν συγκεκριμένο τομέα.
Το δεύτερο στάδιο συνίσταται στη διερεύνηση των γενικών ευπαθειών ενός συγκεκριμένου τομέα στους κλιματικούς κινδύνους, η οποία μπορεί να συμπληρώνεται από αναλυτική αξιολόγηση των ευπαθειών.
Επίσης, θα πρέπει να εξετάζεται το ενδεχόμενο διενέργειας και άλλων προσομοιώσεων ακραίων καταστάσεων και αξιολογήσεων ευπάθειας σε σχέση με ένα ευρύτερο σύνολο κινδύνων καταστροφών που δεν σχετίζονται με το κλίμα (8).
Τα αποτελέσματα της προσομοίωσης ακραίων καταστάσεων μπορούν να χρησιμοποιηθούν για τη στρατηγική προσαρμογής στην κλιματική αλλαγή.
Η χρήση «διαλόγων για τους κινδύνους» στις Κάτω Χώρες είναι ένα παράδειγμα ορθής πρακτικής για την ερμηνεία των αποτελεσμάτων.
Περισσότερες πληροφορίες σχετικά με τις προσομοιώσεις ακραίων καταστάσεων και τους διαλόγους για τους κινδύνους περιλαμβάνονται στο παράρτημα II. — Η αξιολόγηση θα πρέπει να διενεργείται επί ενός επιπέδου βάσης αναφοράς, το οποίο θα πρέπει να επικαιροποιείται ταυτόχρονα με κάθε επικαιροποίηση της αξιολόγησης.
Εν προκειμένω, ως επίπεδο βάσης αναφοράς νοείται σημείο αναφοράς που σχετίζεται με την κατάσταση του κλίματος και την ανά τοποθεσία ευπάθεια σε έναν τομέα.
Οι προσεκτικά σχεδιασμένες βάσεις αναφοράς είναι απαραίτητες για τη μέτρηση των επιτευγμάτων της υλοποίησης σε μεταγενέστερο στάδιο και βελτιώνουν τη διαδικασία παρακολούθησης και αξιολόγησης.
(8) Με βάση τις εκτιμήσεις κινδύνου, τα σενάρια και τους στόχους ανθεκτικότητας στις καταστροφές που αναπτύσσονται σύμφωνα με τον Μηχανισμό Πολιτικής Προστασίας της Ένωσης.